رحیم شهریاری ۱۳۴۹-جی هیجری گۆنشلی ايلده تبریزین شام‌غازان محله‌سینده آنادان اوْلمۇشدۇر. اوشاقلیق چاغلاریندان آذربایجانجا ماهنی‌لاری و تیرینگه‌لری اوخوماقلا اؤز ماراغینی موسیقی‌یه گؤرستدی. او یوسف عظیم‌زاده یانیندا قارمان سازینی اؤیرندی و آذربایجان جمهوریتی اوستادلاریندان دا چوخ فایدالاندی. او ۱۳۶۸–جی ایلدن اعتباراً، سهند (رشید وطن‌دوست رهبرلیگی‌ایله) و هلال احمر تبریز، دانشگاه آزاد کیمی موختلیف ارکستر گروپلاریلا امکداشلیق ائتمیش دیر. او ۱۳۷۵–جی ایلده آراز قوروپونو قورماقلا، اؤلکه ایچینده و خاریجینده بیر چوخ کنسرتلر وئریب‌دیر. اونون چالیشمالاریندان گلمه‌دین، یالان دونیا، هایدی سؤیله، ریحان، آرزو قیزیم، بیاض گئجه‌لر، ایپک، سن‌سیز، وفاسیز، آغلاما، عصرین گؤزه‌لی۸۲، خبرین یوخدور، گئتمه قال۸۴، گؤزل‌لرین گؤزه‌لی۸۶، کیم بیلیر۸۸، یاواش یئری۹۰ و سنه گؤره۹۲ آلبوملارینی سایماق اوْلار.